भारतीय अधिकाऱ्यांक पाकिस्तानाचो मार - Goenkaar\nHome देश/विदेश भारतीय अधिकाऱ्यांक पाकिस्तानाचो मार\nहांगाच्या भारतीय दूतावासांत काम करतल्या दोन कर्मचाऱ्यांक काल पाकिस्तानान ताब्यांत घेतिल्ले. सारकीं १२ वरां ह्या कर्मचाऱ्यांची पाकिस्तानी अधिकाऱ्यांनी बारीकसाणीन चवकशी केली आनी तांची आकांताची छळणूक केली. उच्चायुक्त कार्यालया लगींच्या पेट्रोल पंपा वयल्यान ह्या कर्मचाऱ्यांनक ताब्यांत घेतिल्ल्याची म्हायती ह्या घडामोडीं कडेन संबंधित आशिल्ल्या सूत्रांनी दिली.\nपाकिस्तानी वेळा प्रमाण सकाळीं ८.३० च्या सुमाराक १५ ते १६ सशस्त्र सुरक्षारक्षक स गाडयांतल्यान देंवले आनी ह्या दोगां कर्मचाऱ्यांक गाडयेंत बसोवन आपणा वांगडा घेवन गेले. हिंदुस्थान टाइम्सान ही खबर दिल्या. भारतीय दूतावासांतल्या दोनूय कर्मचाऱ्यांच्या डोळयांचेर पट्टी बांदिल्ली आनी तांकां बेडयो घाल्ल्यो अशी म्हायती सूत्रांनी दिली.\nताब्यांत घेतल्या उपरांत तांकां धा मिनटांत एका अनवळखी सुवातीर व्हेले. थंय स वरां तांची चवकशी जाली. तांकां रोडांनी आनी लाकडांच्या तोणक्यांनी बडयलें तशेंच सामचें हळशीक उदक पिवपाक लायलें. उच्चायुक्त कार्यालयांतल्या दरेका अधिकाऱ्याची कितें भुमिका आसा? तो कसो काम करता हाची म्हायती दिवपा खातीर तांचेर दडपण हाडलें.\nदुतावासा लागीं ह्या कर्मचाऱ्यांचे गाडयेन चलून वतल्या एकल्याक आपटील्या खातीर तांकां करपाक आयली अशी खबर पाकिस्तानी माध्यमांत दिल्ली. फुडाराकय उच्चायुक्त कार्यालयातल्या हेर सदस्यांक लेगीत अशीच वागणूक दितले अशी धपकावणी ताणीं दिल्ल्याचें अधिकाऱ्यान नाव छापचें न्हय हे अटीचेर सांगलें. भारतीय दुतावासांतले कर्मचारी ना जाल्ल्यांचे कळटकच परराष्ट्र मंत्रालया कडल्यान तात्काळ पावलां उखललीं. ते उपरांत रातच्या णवांच्या सुमाराक ह्या कर्मचाऱ्यांक भारतीय उच्चायुक्त कार्यालयाचे सुवादीन केले.
